Document ID: 31999D0310

Komisijas Lēmums
(1999. gada 23. aprīlis)
par kopējiem tehniskiem noteikumiem attiecībā uz uzlabotu bezvadu ciparsignālu elektrosakaru (DECT) iekārtām, kas nodrošina piekļuvi integrēto pakalpojumu cipartīklam (ISDN)
(izziņots ar dokumenta numuru C(1999) 999)
(Dokuments attiecas uz EEZ)
(1999/310/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 12. februāra Direktīvu 98/13/EK, kas attiecas uz telekomunikāciju galiekārtām un zemes satelītstaciju iekārtām, tostarp to atbilstības savstarpēju atzīšanu [1], un jo īpaši tās 7. panta 2. punkta otro ievilkumu,
(1) tā kā Komisija ir pieņēmusi pasākumu, kas identificē gala iekārtas modeli, attiecībā uz kuru ir nepieciešami šie kopējie tehniskie noteikumi, kā arī attiecīgā deklarācija par to piemērojuma jomu saskaņā ar 7. panta 2. punkta pirmo ievilkumu;
(2) tā kā ir jāpieņem atbilstīgie saskaņotie standarti vai to daļas, ar ko īsteno pamatprasības, kuras ir jāpārveido kopējos tehniskos noteikumos;
(3) tā kā, lai ražotājiem nodrošinātu nepārtrauktu tirgus pieejamību, ir vajadzīgi pārejas pasākumi iekārtām, kas apstiprinātas saskaņā ar valsts modeļa apstiprināšanas noteikumiem;
(4) tā kā Telekomunikācijas iekārtu apstiprināšanas komitejai (ACTE) ir iesniegts priekšlikums saskaņā ar Direktīvas 98/13/EK 29. panta 2. punktu;
(5) tā kā kopējie tehniskie noteikumi, kas ir jāpieņem ar šo lēmumu, ir saskaņā ar ACTE atzinumu,
IR PIEŅĒMUSI ŠO LĒMUMU.
1. pants
1. Šo lēmumu piemēro gala iekārtām, ko paredzēts pievienot publiskam telekomunikāciju tīklam un uz ko attiecas 2. panta 1. punktā definētais saskaņotais standarts.
2. Šis lēmums izveido kopējus tehniskus noteikumus, kas aptver pieslēguma prasības, kuras piemērojamas DECT iekārtām, kas nodrošina piekļuvi ISDN.
2. pants
1. Kopējie tehniskie noteikumi aptver saskaņoto standartu, ko kompetentā standartizācijas organizācija sagatavojusi, lai pēc iespējas īstenotu Direktīvas 98/13/EK 5. panta c) līdz g) punktā minētās pamatprasības. Norāde uz standartu ir I pielikumā, izņemot II pielikumā uzskaitītās prasības.
2. Gala iekārtas, uz kurām attiecas šis lēmums, atbilst vai nu kopējiem tehniskajiem noteikumiem, kas minēti 1. punktā, vai kopējiem tehniskajiem noteikumiem, kuri definēti Komisijas Lēmumā 98/515/EK [2] un 97/523/EK [3]. Turklāt tās atbilst pamatprasībām, kas minētas Direktīvas 98/13/EK 5. panta a) un b) punktā, un prasībām, kuras minētas visās citās piemērojamās direktīvās, jo īpaši Padomes Direktīvās 73/23/EEK [4] un 89/336/EEK [5].
3. pants
Direktīvas 98/13/EK 10. pantā minēto procedūru veikšanai izraudzītās pilnvarotās iestādes attiecībā uz šā lēmuma 1. panta 1. punktā minētajām gala iekārtām piemēro I pielikumā minēto saskaņoto standartu vai saskaņotos standartus, kas minēti Lēmumu 98/515/EK un 97/523/EK pielikumos, vai nodrošina to izmantošanu.
4. pants
Šis lēmums ir adresēts dalībvalstīm.
Briselē, 1999. gada 23. aprīlī

Labels: 7
12